
שינויים בין סעיפים לשנת 2004 (קיצוץ והעברות למשרדי ממשלה)

היו"ר אברהם הירשזון:

	 גבירותיי ורבותיי, שלום. אני מבקש לפתוח את הישיבה. הייתה, כנראה, אי-הבנה הבוקר; אני ביקשתי להיפגש עם ראש אגף תקציבים ב- 9:00 לקראת הדיון שיהיה פה היום בנושא התקציב, אבל כנראה הייתה אי-הבנה, ורציתי לברר מספר דברים בנושאים שקשורים לבקשתנו להגיע להסדר עם משרדי ממשלה שונים, ואני יודע שיש התקדמות רבה, ולכן אנחנו לא נקיים היום את הדיון בנושא התקציב, אלא בנושא העברות תקציביות, ולאחר-מכן אמור להתקיים דיון בנושא מנהלי הסיעות.

יעקב ליצמן:

	 זו גם העברת תקציב, לא? (הקובץ העבה).

היו"ר אברהם הירשזון:

	 מסוג שונה. 

רוני בריזון:

	 כשהוא צודק הוא צודק.

היו"ר אברהם הירשזון:

	 סליחה, אני אמרתי שלא? אמרתי מסוג שונה.

יעקב ליצמן:

	 אתה לא אמרת מסוג שינוי.

היו"ר אברהם הירשזון:

	 לא, נזהרתי בלשוני.

	היום זה היום האחרון שלנו במתכונת הכנסת לפני הפגרה, והוועדה תצטרך לשבת גם בפגרה. לכן אני מבקש שנסכם היום אולי עם יושב-ראש הקואליציה ויושב-ראש האופוזיציה את נושא הישיבות של הוועדה שיהיו בפגרה. 

	דבר נוסף, דיבר אתי חבר הכנסת אורון לפני שהוא נכנס ואמר שביום שני יש לו מחויבויות וגם אלי אפללו, ואני מתוך הומניות ורגישות אני רוצה לבדוק לקיים את הישיבה ביום שלישי במקום ביום שני.

יצחק הרצוג:

	 לכולם יש בעיות. ביום שלישי לי יש בעיה. 

היו"ר אברהם הירשזון:

	 אמרתי שאני רוצה לבדוק את העניין. לכן נשב אחר-כך בחדרי.

יעקב ליצמן:

	 מה בוער שבוע הבא?

היו"ר אברהם הירשזון:

	 ראיתי בלוח של קודמי שעמד בראש ועדת כספים שהוא קיים ישיבות בפגרה.

יעקב ליצמן:

	 בפגרה כן, אבל לאו דווקא בפסח.

היו"ר אברהם הירשזון:

	 גם בתאריכים האלה.

רוני בריזון:

	 אם נמתין עוד קצת לא נוכל בגלל ספירת העומר, אדוני.

יעקב ליצמן:

	 פעם ראשונה שיש חמץ שכולם רוצים אותו.

היו"ר אברהם הירשזון:

	 אדוני, חבר הכנסת בריזון, ביקשת הצעה לסדר.

רוני בריזון:

	 ביקשתי הצעה לסדר, ואני רוצה לציין שאני מאוד שמח שחבר הכנסת סלומינסקי ואורי יוגב נמצאים אתנו כדי שנוכל לברר מייד את כל הבעיות. אני מתייחס לכתבה שהתפרסמה אתמול באינטרנט, ומעלה נקודות די חמורות. היא מופיעה תחת הכותרת "האוצר מסתיר תוספות למפד"ל תחת סעיף 'שונות'". 

היו"ר אברהם הירשזון:

	 זה כשר?

רוני בריזון:

	 אני לא בטוח. כתוב פה שהמפד"ל השיגה הישגים מרשימים במסגרת ההסכמים הקואליציוניים מלבד אלה שפורסמו. פה יש, לפחות לכאורה, עברה על סעיף 1 של חוק הממשלה. אבל אחר-כך מוסיפה הכתבה ומפרטת – וחבר הכנסת סלומינסקי מתראיין לכתבה והאוצר מגיב – שבסעיף 'שונות' שהיקפו 194 מיליון שקלים הובטחו למפד"ל 26 מיליון שקלים לכל מיני תכניות הבראה במועצות הדתיות, ובשיחות בין יושב-ראש סיעת המפד"ל, חבר הכנסת סלומינסקי, לבין ראש אגף התקציבים באוצר, אורי יוגב, נאמר שהסכום הזה עוד יילך ויגדל ויתעצם, יעלה ויפרח ועשוי להגיע למאות מיליוני שקלים; אחר-כך מדובר על סעיף נוסף בספר הזה שלפנינו, שנקרא 'תיקונים טכניים' שעל-פיו תקבל המפד"ל כהנה וכהנה הקטנות וסידורים מתחת לשולחן בעשרות מיליוני שקלים. אני שואל, אחת מן השתיים: או שהטעו ציבור שלם באוסף של ידיעות שאין לו שחר בכתבה לא ראויה. 

דניאל בנלולו:

	 מי כתב זאת?



רוני בריזון:

בהמשך נאמר שמתנהל כרגע משא ומתן על קיצוץ 600 תקנים בשירות הלאומי ששווים בערך 15 מיליון ועוד יוחזר ביטול קיצוץ של 7 מיליון, תהיינה העברות לישיבות, וכן הלאה. האוצר אומר בתגובה שכל סעיף יידון בגלוי בוועדת הכספים. ומה לנו יותר נחמד מוועדת כספים שבה נוכחים מר יוגב, מר סלומינסקי שיכולים לדון בה בכל הסעיפים המוזרים והמשונים האלה, שלא הכרנו אותם ולא הכירו אותם אבותינו.

היו"ר אברהם הירשזון:

	 אל תדבר בשם אבותינו, דבר בשמנו, זה מספיק.

רוני בריזון:

	 אני אדבר בשם אבותיי לפחות.

יעקב ליצמן:

	 אתה לא מדבר עכשיו בשם אבותיך.

רוני בריזון:

	 אני בטח לא מדבר בשם אבותיך.

חיים אורון:

נשאיר את האבות לריב לבד.

רוני בריזון:

	 לפני שניגש לדון בכל הקיצוצים וההעברות, לפחות בעניין הזה יואיל האוצר ליישב את דעתנו, ואם לחבר הכנסת סלומינסקי יהיה מה להוסיף, ודאי טוב. תודה.

היו"ר אברהם הירשזון:

	 אני מאוד מודה לאדוני. חבר הכנסת הרצוג, בבקשה.

יצחק הרצוג:

	 אני רוצה להעלות את עניין עובדי הרשויות המקומיות מכיוון שהיה פה דיון חשוב מאוד לפני שבועיים, שבו היה ברור שהנושא הזה צועד לעבר פתרון. כולנו ציפינו עד היום האחרון של המושב והסכמנו לגרור אף על פי שהעובדים באמת בחרדה אדירה של הלנת שכר. אני פניתי ליועץ המשפטי לממשלה כי יש פה בעיה קשה מאוד של הלנת שכר. עכשיו אנחנו מתבשרים שזה לא עולה היום, ואני שואל בכל הרצינות איך אנחנו מוודאים את פתרון הבעיה לפני חג הפסח? אני יודע, היושב-ראש שאתה חרד לכך בדיוק כמוני וכמו כל החברים שבוועדה. הנושא הזה באמת מדיר שינה כי זה אלפים. אני רוצה שנקבל תמונת מצב איפה זה עומד. 

היו"ר אברהם הירשזון:

	 ברור לך שלא התכוונתי לעבור על זה לסדר היום. לכן ביקשתי ממר דוד עמר לתת לי רשימת מקומות, ואני מבין שהוא הביא אותה, ואנחנו נשמע אותה בהמשך.

	חבר הכנסת סלומינסקי, רצית גם-כן התייחסות?

ניסן סלומינסקי:

	 אשמח מאוד אם יושב-הראש יקבע נוהל בוועדה שבכל בוקר מעלים קטעי עיתונים לדיון. בשם גלובס אני רוצה למחות למה לא מנית כתבות מגלובס בעניין?

רוני בריזון:

	אם יכתבו על השחיתויות שלכם, גם אותם נעלה.

היו"ר אברהם הירשזון:

	לא שחיתויות.

רוני בריזון:

	סטיות.

ניסן סלומינסקי:

	 אם היושב-ראש יגיד שזה יהיה הנוהל של פתיחת ישיבות ועדת הכספים, עיתון הארץ רוצה שגם אותם נזכיר, ולכן אני אשמח מאוד. אם באמת היושב-ראש רוצה שנדון בכתבות אז יש לי גם מה להגיד. פשוט יגיד לי אם זה רציני או לא.

רוני בריזון:

	אדוני, זאת תשובה?

היו"ר אברהם הירשזון:

	כן. היא יכולה להיות מספקת או לא.

רוני בריזון:

	עם כל הכבוד, פה מדובר על מאות מיליונים, והוא מספר לנו שעיתון "הארץ" הזמין אצלו הופעה.

אברהם בייגה שוחט:

	 אני מציע שיעשו זאת בממשלה.

היו"ר אברהם הירשזון:

	חבר הכנסת סלומינסקי, אני רוצה לומר לך שגם כשאתה ביקשת להעלות דברים שהיו כתובים בעיתון לא אמרתי לך שיש נוהג כזה או אחר, משום שאם יש דבר לעצם הדיון אני לא מסתיר אותו גם אם הוא כתוב בעיתון. באשר לטענתך על גלובס, אני חושב שאבהיר את הדברים, יכול להיות שנדון בזה במיוחד.

ניסן סלומינסקי:

	 אני לא רוצה לפגוע אחד בשני.


היו"ר אברהם הירשזון:

	לגופו של עניין, חבר הכנסת בריזון שאל דברים ונמצא אתנו יושב-ראש אגף תקציבים שיענה לו בנושא הזה, לא אתה. הוא מוסמך מטעם המדינה, וחבר הכנסת בריזון כיוון את שאלתו לנושא של ראש אגף תקציבים. אמת?

רוני בריזון:

	אמת ויציב.

היו"ר אברהם הירשזון:

	חבר הכנסת ליצמן, בבקשה.

ניסן סלומינסקי:

	הייתי באמצע דבריי.

היו"ר אברהם הירשזון:

	אבל לא על הנושא הזה. בנושא הזה אני מבקש לשמוע קודם כל תשובה של מר אורי יוגב.

ניסן סלומינסקי:

	אז על איזה נושא אנחנו מדברים?

היו"ר אברהם הירשזון:

	אתה יכול לדבר על כל נושא. אתה רוצה להציע משהו לסדר היום, אדוני?

ניסן סלומינסקי:

	לא ביקשתי הצעה לסדר.

היו"ר אברהם הירשזון:

	אז עזוב את זה בינתיים.

יעקב ליצמן:

	בהזדמנות חגיגית זו הייתי רוצה לשמוע שוב כי אני מבין שיש סעיף 'שונות' שיש תמיד תקציבים, ואני מבין שגם לשינוי יש בסעיף הזה הרבה כסף.

רוני בריזון:

	לא.

יעקב ליצמן:

	אני לא מבקש לשמוע ממך, אני מבקש לשמוע מהממונה על התקציבים. שר האוצר אמר מעל בימת הכנסת שיש לכם כסף. מה שינוי קיבלה עבור הצבעה בעד התקציב?


רוני בריזון:

	בבקשה, זה לא איזה פתקים ולא הסכמים קואליציוניים.

יעקב ליצמן:

	אתה אומר שזה לא מחייב.

רוני בריזון:

	אותי זה מחייב, אולי אותך לא.

יעקב ליצמן:

	התברר בוועדת הכנסת שיש דברים שהמפלגות קיבלו ולא חזרו מעל בימת הכנסת. אולי אדוני הממונה על התקציבים יגיד לנו בדיוק מה שינוי קיבלה? אם הכול לפי הסדר זה גם מותנה בסעיפים שאנחנו לא יודעים; ועל חשבון מה קיבלו את זה?

היו"ר אברהם הירשזון:

	תודה. חבר הכנסת אורון, בבקשה.

חיים אורון:

	במצב של מבוכה אני חוזר לעקרונות הבסיסיים שהונחו לפני הכנסת ודיברו על שוויון. יש קופה שכל מפלגה מחלקת אותה, והקופות צריכות להיות שוות. אני מבקש מאורי יוגב לדעת האם שתי הקופות שוות, לפי העיקרון? אמר שר האוצר ששינוי מחלקת, המפד"ל מחלקת, האיחוד הלאומי מחלק, כולם מחלקים על-פי שיקול דעתם. כמי שרואה עצמו אחראי בוועדה הזאת לשמור על עקרון השוויון, אני מבקש לדעת האם הסכומים שווים. מה הם מחלקים, זו בעיה שלהם.

 יעקב ליצמן:

	והאם אנחנו גם נקבל.

חיים אורון:

	לא.

רוני בריזון:

	זה מה שמדאיג את ליצמן.

חיים אורון:

	אני רק רוצה לדעת האם מחלקים שווה. זה לא שוויון מוחלט, זה שוויון בין חברי כנסת.

היו"ר אברהם הירשזון:

	חבר הכנסת בייגה שוחט, בבקשה.


אברהם בייגה שוחט:

	 אני רוצה להציע ליושב-ראש שיפנה לאוצר מכיוון שאני מבין שיש בעיות באישור הספר הזה מכמה מרכיבי קואליציה, לא רק ממרכיב אחד, גם משום שנושא תקציב משרד הפנים לא הגיע להסכמות גם בגלל סיפורי סלומינסקי למיניהם.

יעקב ליצמן:

	אל תגיד שם, תגיד "סיפורי קואליציה".

היו"ר אברהם הירשזון:

	ליצמן, סליחה.

אברהם בייגה שוחט:

	אני גם חושב שהשלטון המקומי לא צריך לשלם את המחיר. לכן יש שתי אפשרויות: אפשרות אחת היא לא כל-כך פשוטה – אבל אפשר בקלות להסביר אותה – לנסות לנתק את הנושא של השלטון המקומי מתוך הספר הכללי ולהכין הצעה מינימלית שתפתור את בעיית השלטון המקומי מייד; ויש גם אפשרות שנייה שלא מחייבת שום שינוי, אלא רק החלטה אוצרית, להקדים מימון מתוך התקציב הקיים. הרי הם החשב הכללי יעביר יותר כסף הוא לא עושה שום עברה על החוק מתוך הנחה שבסופו של דבר העסק הזה יאושר, ודרך הקדמות מימון שהחשב הכללי יעשה בתיאום עם אגף תקציבים לא צריך את ועדת הכספים, אפשר להעביר כסף, אפשר לשים מים על הבערה הזאת. אני באמת מציע לא להגיע למצב שערב החג לא ישולמו משכורות וכל העסק יהיה תקוע בוויכוחים עקרוניים. לכן זה דבר אפשרי, והייתי מציע לך שעד שהוועדה תקבל החלטה שעד שיאושר העסק – שהוא בעייתי ולא מהיר בגלל בעיות פנים קואליציוניות---

היו"ר אברהם הירשזון:

	אני לא אמרתי שהוא בעייתי, ולא אמרתי שהוא לא מהיר, בשבוע הבא אנחנו מאשרים את זה.

אברהם בייגה שוחט:

	אני בדקתי, אל תהיה בטוח שיהיה לך רוב בקואליציה לעניין כי יש גורמים בקואליציה שאומרים שהעסק לא מוסדר מבחינתם.

היו"ר אברהם הירשזון:

	הסר דאגה מלבך. כשאני אביא את זה להצבעה יהיה רוב.

אברהם בייגה שוחט:

	זה בטוח, השאלה אם זה יהיה בשבוע הבא או לא.

היו"ר אברהם הירשזון:

	בשבוע הבא.

אברהם בייגה שוחט:

	אם זה לא יהיה בשבוע הבא, אני מציע לפנות לאוצר כדי שהחשב הכללי יקדים מימון כדי שאפשר יהיה לפתור את הבעיה הלוחצת הזאת בשלטון המקומי.


היו"ר אברהם הירשזון:

	חבר הכנסת בנלולו, בבקשה.

דניאל בנלולו:

	 אני מציע להשאיר את הוויכוחים בינינו כרגע ונפתור את הבעיה העיקרית של חברים שלא קיבלו משכורות עד היום, שלקראת החג יקבלו את המשכורות הן ברשויות והן במועצות הדתיות. זה הנושא העיקרי היום. בשבוע הבא כשנדון על הקיצוץ ועל תקציב נוסף נדבר אחרת. אבל היום אנחנו צריכים לעשות את כל המאמצים כדי שהמשפחות יקבלו את משכורתן.

אורית נוקד:

	 אני מצטרפת לדברי בנלולו.

היו"ר אברהם הירשזון:

	מר יוגב, בבקשה.

אורי יוגב:

	אני מודה לך שלקראת פרישתי קידמת אותי לתפקיד יושב-ראש אגף התקציבים.

	אין סיכומים חדשים מעבר לאלה שטרום התקציב. יש להרבה מאוד סיעות בקואליציה הרבה מאוד רצונות, אבל הם לא באים לידי ביטוי בפנייה הזאת. יש בפנייה הזאת הרבה מאוד סעיפים שהם לאו דווקא קואליציוניים, בין השאר יש רזרבה בסעיף 5 במשרד האוצר – שאולי אליה בריזון התייחס – למספר פעולות שעוד לא גובשה תוכנית ספציפית להן. לכן כשתגובש היא תגיע בין כה וכה לפה לאישור ספציפי. בתוך הרזרבה הזאת יש גם 26 מיליון שקל רזרבה לתכניות הבראה במועצות הדתיות.

רוני בריזון:

	רק הבראה.

אורי יוגב:

	כן. זה גם ב- 2004. יש רזרבה ספציפית שצריך בכל מקרה להגיע לפה כדי לאשרה לתכניות הבראה למועצות הדתיות. כשיהיו תכניות הבראה מסוכמות נביא אותן לפה. אין בזה שום דבר חדש ולא בלתי מסוכן, ואני מציע לא להתרשם מאמירות כאלה ואחרות. הנייר לפניכם כבר מספר שבועות, וכל הפרטים רשומים בפנים בסעיפים הרלוונטיים, ואין חדש בעניין הזה.

רוני בריזון:

	שני סעיפים נזכרים בשם ובסכום: סעיף שנקרא 'שונות' שהיקפו 194 מיליון וסעיף שנקרא 'תיקונים טכניים'. אני לא הצלחתי למצוא אותם בספר הזה. האם שני סעיפים כאלה אכן נמצאים בספר הזה?

היו"ר אברהם הירשזון:

	סליחה, אדוני, מאחר שאנחנו לא מקיימים דיון בנושא הזה היום יש לך זמן עד שבוע הבא לברר את זה עם מר יוגב. אם לא תצליח לברר את זה תעלה את זה לפני הוועדה.


רוני בריזון:

	אני מודה לך. אני רק רוצה לציין שאנחנו מאוד רציניים בשינוי בקבלת תשובות לדברים האלה, ואם לא נקבל את התשובות נראה עצמנו חופשיים לפעול בכל דרך שתיראה לנו.

יעקב ליצמן:

	ואז יכול להיות שמישהו מהאופוזיציה יצביע בעד.

היו"ר אברהם הירשזון:

	אני מתייחס בכבוד רב למפלגת שינוי, ואני מבקש שגם אתם תתייחסו בכבוד רב למפלגות אחרות. אני חושב שכולנו רציניים פה, ולא רק אתם. מאחר שכולנו רציניים אני אתייחס לדבריך ברצינות, ולכן אני אמרתי לך שאתן לך זמן להבהיר את הדברים עם מר יוגב, ואם לא תצליח להבין קראתי לך לחזור לשולחן. אם אדוני קורא לזה חוסר רצינית זה קצת מפתיע אותי.

רוני בריזון:

	חס וחלילה, אני לא אמרתי שזה חוסר רצינות.

היו"ר אברהם הירשזון:

	לכן אני חושב אדוני, שלא מן הדין ולא מן הראוי להלך אימים על הקואליציה בפורום הזה להצביע נגד או לא. כולנו יודעים להצביע נגד.

	חבר הכנסת סלומינסקי, בבקשה.

ניסן סלומינסקי:

	אני שמח על דבריו של חברי המלומד רוני בריזון, אני לא אומר את זה בזלזול. הוא באמת דיבר על שתי נקודות שמופיעות בכתבה: האחת על 26 מיליון לתכניות הבראה במועצות הדתיות. זה משמח שגם ראש אגף התקציבים אישר את הדברים, ואני מניח שזה לשביעות רצונו של ידידי המלומד. 

רוני בריזון:

	כאשר יהיו תכניות הבראה אתה יודע---

היו"ר אברהם הירשזון:

	חבר הכנסת איתן, מאחר שאני לא רוצה להחזיק אותך פה, אף על פי שנעים לי מאוד,  אבקש לומר לך שקיבלתי לי מכתב מיושב-ראש הכנסת שבו הוא מבקש ממני להזיז את הישיבה של 11:00 לשעה 14:00. מאחר שאני מתכוון להיענות לו, אני לא מתכוון להחזיק אותך עד 14:00, לכן ב- 11:00 לא תתקיים הישיבה על הנושא הזה.

מיכאל איתן:

	 זה נושא לא פחות חשוב.

היו"ר אברהם הירשזון:

	אני אתן לך לדבר אחרי שסלומינסקי יסיים את דבריו. אתה כיושב-ראש ועדת חוקה לא תבקש אחרת.


מיכאל איתן:

	 אין לי בעיה, אתה העלית את זה.

היו"ר אברהם הירשזון:

	אני רק רציתי לבדוק אם אני יכול לחסוך לך זמן.

ניסן סלומינסקי:

	בנושא ההבראה לבנו עם המועצות המקומיות וגם עם המועצות הדתיות וכולנו רוצים שתהיה הבראה מסודרת וישלמו חובות לרשויות המקומיות ולמועצות הדתיות. אני מניח שכולנו שמחים על זה, אז רק שיתחיל לנוע.

רוני בריזון:

	אין לזה קשר לתכנית ההבראה.

ניסן סלומינסקי:

	התיקונים הטכניים הוא הנושא השני שהעלה ידידי. אני רוצה לרענן את זכרונו של ידידי שבנייר שהונח מטעם האוצר על שולחן הכנסת שבו יש פירוט ההסכמות עם כל המפלגות מופיע אחרי הסכומים של 40-45 מיליון יש הקצאה של 35 מיליון להבראה ושחרור ובסעיף 2 אחר-כך יש תיקונים טכניים ברבנות, שירותי דת---

רוני בריזון:

	שנעשו בגלל טעויות בחישוב משכורת. תמשיך בקריאה.

יצחק הרצוג:

	מה הפארסה הקואליציונית הזאת?

היו"ר אברהם הירשזון:

	חבר הכנסת סלומינסקי, אפשר לשאול אותך שאלה? האם אדוני מתנגד במשהו למה שאמר ראש אגף תקציבים?

ניסן סלומינסקי:

	לא, אני מסכים אתו. 

היו"ר אברהם הירשזון:

	אז על מה אתה מדבר עכשיו? אתה חושב שאני עושה פה מיקח וממכר בינך לבינו? הוא העלה שאלה, קיבל תשובה. יש לך מה להוסיף? אתה מתנגד למה שאמר ראש אגף תקציבים?

ניסן סלומינסקי:

	לא.

היו"ר אברהם הירשזון:

	אם אתה מסכים, תודה רבה. נגמר הדיון בנושא הזה.

ניסן סלומינסקי:

	אם אני מסכים אינני יכול לדבר? למה אדוני כעוס?

היו"ר אברהם הירשזון:

	נגמר הדיון בנושא הזה.

	חבר הכנסת איתן, בבקשה.

מיכאל איתן:

	 אדוני היושב-ראש, יש חוק שנוי במחלוקת. החוק הזה מיועד להביא לתוצאה שהיא שוד הקופה הציבורית על-ידי חברי הכנסת. איך אני יודע שהם מתביישים בחוק הזה? החוק הזה מונח כל השנה, לא נוגעים בו. הובטח לי שאני אוזמן לדיון, ואני אוכל לנהל מאבק נגד החוק הזה. אתמול בערב נודע לי פתאום שביום האחרון לכנס הכנסת לפני הפגרה נזכרו, ומביאים היום בשעה 11:00 בזמן דיון במליאה את החוק לקריאה שנייה ושלישית, ובאותו יום יביאו את זה לאישור במליאה כשיהיו 4-5 חברי כנסת בלילה. 

היו"ר אברהם הירשזון:

	 אפשר להגיד לך משהו, אדוני?

אבשלום וילן:

	זה לא על הסדר היום.

מיכאל איתן:

	 זה על סדר היום מאוד.

אבשלום וילן:

	 זה ב- 14:00.

מיכאל איתן:

	 לא. אתמול בשעה 17:00 הוציאו הזמנות למומחים לדון בהצעת החוק הזו. החוק הזה עובר תהליך שאף חוק לא עובר רק כי יש גורמים שרוצים להעביר באופן אישי חוק שנוגע להם. כל חוק הוא כזה, אבל לא בגנבה ללא יכולת לנהל מאבק, לא בסתימת פיות!

היו"ר אברהם הירשזון:

	חבר הכנסת איתן. בוועדה אצלי מדברים ברגיעה, ואני מבקש ממך לדבר ברגיעה, כי תאמין לי שאני שומע כל דבר שאתה אומר, ואני גם אענה לך על זה.

מיכאל איתן:

	אני אשמח מאוד שידברו ברגיעה ויפעלו על-פי החוק. יותר טוב שיצעקו, אבל יפעלו על-פי החוק ועל-פי סדר, ולא יגנבו ברגיעה.


היו"ר אברהם הירשזון:

	האם אדוני מאשים את הוועדה שהיא לא פועלת לפי החוק?

מיכאל איתן:

	כן. אני מאשים את הוועדה שבמהלך הזה עושה מעשה פסול.

אלי אפללו:

	 אתה לא שופט. זו אפילו חוצפה.

היו"ר אברהם הירשזון:

	האם אדוני מאשים את הוועדה שהיא פועלת שלא על-פי החוק?

מיכאל איתן:

	 אני חוזר ואומר, ניהול ישיבה תוך הפרת התחייבות וחוסר יכולת לקיים דיון ביום האחרון במהלך שפוגע בקופה הציבורית ויש לו השלכות תקציביות ומוסריות, הוא מהלך פסול בתכלית, ואסור לעשות אותו. 

היו"ר אברהם הירשזון:

	תודה, זהו.

מיכאל איתן:

	דודתי נפטרה הלילה, אני חייב ללכת ללוויה. אני מבקש שידחו את הדיון.

היו"ר אברהם הירשזון:

	1) אני מוחה נמרצות שאתה מאשים את הוועדה בפעילות לא חוקית. 
	2) החוק הזה שוכב על שולחן הוועדה כחצי שנה.
	3) אני לא התחייבתי להצביע על זה היום.
	4) אני לא התחייבתי בשום פנים ואופן – ואני לא יודע מאיפה אתה מוציא את הסיפורים 
	האלה שאני אבקש מוועדת הכנסת לפטור את הנושא הזה מחובת הנחה, ואני לא בטוח בכלל שזה יוכל להידון למעלה, כי אני לא מתכוון לעשות דבר כזה. אני לא אעשה מחטפים. אני צריך לחתום על זה, ואני לא מתכוון לחתום על זה. אצלי הכול הולך בסדר נורמלי ורציני. לכן אדוני, לפני שאתה מתפרץ לוועדה ומאשים האשמות חריפות, אני מתכוון לקיים דיון רציני. גם אתה רוצה להשתתף בדיון וגם להשמיע את דבריך, ואני הזמנתי אותך באופן אישי כי אני יודע שיש לך עניין בנושא הזה. אם היו לך טענות על הפרוצדורה מן הראוי שהיית פונה אליי כשהזמנתי אותך והיית אומר לי את הדברים האלה, ולא מנסה להתנצח פה סתם בוועדה. 

	לעצם העניין, אני אשקול את הנושא הזה. אני משתתף בצערך על מות דודתך, ואני אשקול את זה ואתן לך הודעה מייד בתום הישיבה.

מיכאל איתן:

	אם אין כוונה להביא את זה היום לקריאה שנייה ושלישית, כפי ששמעתי מיושב-ראש הכנסת, ולכן נרעשתי, אז אני חוזר בי. אני לא אמרתי את זה ללא ביסוס, אלא על סמך שיחה שהייתה לי עם היושב-ראש.


היו"ר אברהם הירשזון:

	האם אני מנעתי ממנו לדבר אתי?

מיכאל איתן:

	מקובל עליי במאה אחוז.

היו"ר אברהם הירשזון:

	ללא שום קשר לשיחתך עם יושב-ראש הכנסת הייתי מבקש שתתנצל לפני הוועדה הזאת כי לא דיברת עם אף אחד בוועדה.

מיכאל איתן:

	אם חצי שנה זה שכב ולא הביאו את זה, להביא את זה בדקה ה- 90 זה לא---

	אני רוצה לבקש ממך, אם לא מביאים את זה היום לאישור המליאה אז אין שום בעיה לנהל את זה בפגרה בניחותא ולפתוח את הדיון בעוד יום-יומיים ולהתחשב בבעיה שלי גם.

היו"ר אברהם הירשזון:

	תודה רבה, אדוני, שמעתי, אני אודיע לך בנושא.

אלי אפללו:

	 מיקי, חברי, אני רוצה שתשמע. אני מוחה. משום שהוא לא התנצל על מה שהוא אמר פה, והלבין את פנינו, והוא יוצא כדי לא לשמוע את הדברים האלו, אני מבקש ממך אדוני, לא להתייחס בכלל לבקשתו כי עצם ההאשמות שלו כלפי כל החברים פה הן חוצפה. אני מתנגד להתייחס למה שביקש.

יצחק הרצוג:

	 אולי נעסוק בעובדי הרשויות?

אלי אפללו:

	 נכון.

יצחק הרצוג:

	 זה מעצבן אותי. כשמישהו רוצה לעשות סקופ כל התקשורת פה. יש פה בעיה שכבר 4 חודשים אלפי אנשים רעבים ללחם, ואף אחד לא רואה את זה.

היו"ר אברהם הירשזון:

	בוועדה הזאת פעלנו רבות, ואני רוצה שאתה וחברים אחרים יידעו שחלק גדול מעובדי הרשויות המקומיות קיבלו כבר חלק גדול מהשכר. אני דיברתי עם ראש עיריית קריית מלאכי, ומתוך כל המשכורות נשארה רק משכורת אחת שהם צריכים לקבל. אני חושב שזו התקדמות אדירה, ואני שמח.

	אני מודיע שב- 11:00 לא תתקיים הישיבה כי יושב-ראש הכנסת ביקש ממני לדחות אותה ל- 14:00. 

דליה איציק:

	 דיברתי עם מזכירתו של יושב-ראש הכנסת, ואם זה עניין של דקות אין לו בעיה.

היו"ר אברהם הירשזון:

	זה לא עניין של דקות כי אנשים רוצים להתבטא בנושא.

	אני גם מבקש לומר שראש אגף התקציבים העביר לי מכתב שבו הוא מתנגד לכל ההעברה הזאת, ואני מבקש לא לדון ולא להצביע היום.

קריאה:

	באיזה עניין?

היו"ר אברהם הירשזון:

	בעניין מנהלי הסיעות.

	לכן ביקשתי מהיועצת המשפטית שלי לבדוק את הנושא ולתת לי תשובה, ואני בין כה וכה חייב זמן כדי לשמוע אותה.

יעקב ליצמן:

	 ממתי הוא מתערב בתקציב הכנסת?

ניסן סלומינסקי:

	 זה תקציב הכנסת, לא?

היו"ר אברהם הירשזון:

	סליחה, ליצמן, קודם כל הוא מעלה נושא וטוען במכתב שהוא יכול להתערב בו. יש לו נימוקים. מאחר שלי אין כל הסגולות כמו לך, אני מבקש לדעת את דעתה של היועצת המשפטית, ואם דעתה תהיה כדעתך בוודאי שאני אמשיך בנושא הזה.

	דוד עמר, אילו רשויות מקומיות לא קיבלו שכר?

דוד עמר:

	הייתי משוכנע שאחרי הדיון בשבוע שעבר שבו כמעט סיכמנו נשארו כמה דברים להבהרה בין מנכ"ל משרד הפנים לבין אגף התקציבים ושהיושב-ראש קבע שהיום מגיעים וסוגרים את הנושא, אבל להפתעתנו, אגף התקציבים לא נפגש עם היושב-ראש ולא עם האוצר, ולא הגיעו לסיכומים.

יעקב ליצמן:

	 היושב-ראש נפגש. היושב-ראש דיווח הבוקר שהוא נפגש עם הממונה על התקציבים.

היו"ר אברהם הירשזון:

	סליחה, אתה פשוט לא שמעת, אני אמרתי שאני לא נפגשתי כי הייתה אי-הבנה. אתה פשוט לא מקשיב לי כבר.

דוד עמר:

	אני קובע שהפגישה לא התקיימה לא בגלל אי-הבנה.

היו"ר אברהם הירשזון:

	לא, דוד.

דוד עמר:

	סליחה, זו דעתי, אדוני היושב-ראש. כאן משתתפים בעובדי השלטון המקומי כבבני ערובה. יתרה מכך, אחרי כל מה שהיה אני שואל עכשיו את ראש אגף התקציבים, ומבקש ממנו ללכת על ההצעה של בייגה, שקודם כל בליל הסדר כל עובד רשות יחייך, ויהיה לו ממה לחוג את החגים. היו תקדימים, ובייגה היה פעם שר האוצר, הוא יודע מה חוקי ומה לא. 

היו"ר אברהם הירשזון:

	אני ביקשתי רשימה.

דוד עמר:

	הגשתי לך, אדוני.

	אני מבקש מכם, חברי ועדת הכספים, לגרום לכך שלא תהיה התחכמות ושעובדי השלטון המקומי ועובדי המועצות הדתיות יקבלו את המשכורות שלהם לפני החג.

היו"ר אברהם הירשזון:

	תודה רבה, אדוני.

דוד עמר:

	אדוני מאגף התקציבים, בייגה שוחט הציע להקדים מימון. הרי מענק האיזון של רשות מקומית הוא לא רק משכורת אחת או שתיים. יש לך האפשרות עד 1 בינואר – אם זה עבר – לקצץ את המכסה שלו. אז בבקשה, חבל על הזמן, תודיעו לראשי הרשויות שייכנסו לעבודה שלהם ויהיו שקטים מבחינת המשכורות. היום ראש עיר וראש מועצה מחפשים את המשכורות במשך 3 שבועות מתוך החודש.

היו"ר אברהם הירשזון:

	הבנתי. 

	מאחר שהודעתי שתשלום המשכורות לעובדי הרשויות המקומיות חשוב בעיניי ובעיני חברי הוועדה, אני מתכוון להיפגש מייד אחרי הישיבה הזאת עם ראש אגף התקציבים וגם עם מנכ"ל משרד הפנים כדי לראות איך מסדירים את העניין. אני אדווח לחברי הכנסת מה יצא בפגישה הזאת.

ניסן סלומינסקי:

	 אדוני, הערה אחרונה: שיצרפו גם את עובדי המועצות הדתיות לנושא. נקודה נוספת שצריך לפתור, יש חור למס-הכנסה בהרבה מאוד רשויות מקומיות. הכסף שישולם יגיע בסופו של דבר. 


היו"ר אברהם הירשזון:

	יש דרכים עוקפות, אדוני. תודה.

	רצינו לעשות העברות תקציביות והכנו את עצמנו, אבל הזמן תם. לכן נעשה את זה בפגרה, ואני אודיע לכם על מועד הישיבה הבאה. הישיבה הזאת תמה. תודה רבה.

	ב- 14:00 יש ישיבה. מאחר שאני צריך לקבל את חוות הדעת של היועצת המשפטית אודיע אם היא לא תתקיים.



הישיבה ננעלה ב- 11:00
	


	










	



 






